55. schôdza NR SR - 9.deň - A. dopoludnia
Dátum: 2022-02-16
Poslanec: Mazurek, Milan (-)
Druh vystúpenia: Vystúpenie v rozprave

8. Vážený pán minister, skúsim to teraz trochu inak. Mňa úplne vážne zaujíma, že či vám nepríde hlúpe alebo či sa nehanbíte prísť pred občanov Slovenskej republiky s týmto návrhom zákona, a to predovšetkým, ak ide o otázku sociálnej spravodlivosti, z úplne jednoduchého dôvodu. Poviem vám konkrétne cifry, konkrétne čísla, tie ste nespomenuli, keď ste predstavovali tento návrh zákona. Ktokoľvek, kto sem príde z Iraku, zo Sýrie, z akéhokoľvek štátu privandruje, požiada si o azyl bude mať podľa vášho návrhu, ak vstúpi do azylového procesu, nárok na jednorazový príspevok vo forme 1,5-násobku životného minima, teda nejakých 327 eur. To tu bolo aj doteraz, ako ste spomínali, ale zavádzate teda nový príspevok zo štátneho rozpočtu, tzv. integračný príspevok, ktorý v tom návrhu zákona doteraz spomínaný nebol, ktorý je úplnou novinkou. A podľa tohto integračného príspevku dostane akýkoľvek žiadateľ o azyl v azylovom procese na šesť mesiacov príspevok v hodnote 1,75-násobku životného minima, v preklade 381 eur každý mesiac v podstate len za to, že tu je. Pán minister, prečo ma napadla tá otázka, že či sa nehanbíte predstúpiť s týmto návrhom pred národ, či sa nehanbíte toto ľuďom povedať a predložiť ako možné riešenie pre Slovenskú republiku do budúcna a či možno nemáte nejaký pocit nenávisti voči slovenskému národu, to všetko vyplýva z toho, že suma minimálneho dôchodku pre človeka, ktorý na Slovensku odpracoval 30 rokov, je 334 eur, pán minister. Človek, ktorý na Slovensku odpracoval 30 rokov, má nárok na minimálny dôchodok vo výške 334 eur. Abdul, ktorý sem zajtra príde z Iraku a vstúpi do azylového procesu, bude mať nárok na 381 eur mesačne. Ja sa pýtam, keď už tým imigrantom idete v tom vašom zákone dávať tieto príspevky, to musia byť vyššie ako dôchodky ľudí, ktorí na Slovensku odrobili 30 rokov? To vám normálne príde spravodlivé? Ak človek na Slovensku odpracoval 40 rokov, pán minister, viete, aký má nárok na minimálny dôchodok? 378,5 eura. Človek, ktorý odpracoval 40 rokov na Slovensku dostane stále menší minimálny dôchodok ako Abdul, ktorý sem príde zajtra a vstúpi do azylového procesu príspevok na 6 mesiacov. To je o elementárnej spravodlivosti, to nie je o žiadnej nenávisti! To je o tom, či si myslíte, že Abdul, ktorý zajtra príde na Slovensko, má dostať viac ako človek, ktorý tu odrobil 40 rokov, ktorý tu pracoval, platil dane, platil odvody, financoval tento štát, vychovával ďalšie generácie, a štát mu potom povie, máš nižšiu hodnotu ako ten, kto tu zajtra príde z Iraku. To je naozaj o elementárnych zásadách a hodnotách štátu, o tom, ako sa postaví k životu svojich vlastných obyvateľov. Až pri 41 odrobených rokov má obyvateľ Slovenskej republiky nárok na vyšší minimálny dôchodok, ako je to v prípade imigranta, ktorý sem zajtra príde a vstúpi do azylového procesu v rámci vášho integračného príspevku. Pán minister, ale neporovnávajme to len s dôchodcami. Slovenská republika sa v súčasnosti zmieta v obrovských sociálnych nepokojoch, ktoré spočívajú vo výraznom náraste cien potravín, niektoré vystúpili o desiatky percent, v nepredstaviteľnom náraste cien stavebných materiálov, cien prakticky všetkých priemyselných výrobkov, cien pohonných hmôt, cien energií, jednoducho všetkého. Ľudia na Slovensku živoria, to je fakt. Mnohé mladé rodiny si už dnes nemôžu dovoliť normálne platiť účty každý mesiac bez toho, aby sa nepozerali, akým spôsobom budú žiť o mesiac alebo o dva. Niečo také ako dovolenky v lete, na to už bude musieť väčšina strednej triedy na Slovensku asi čoskoro zabudnúť pri tom náraste cien. A porovnajme si teda takú bežnú slovenskú rodinu s tým, čo tu navrhujete pre azylantov, ktorí zajtra vstúpia do azylového procesu. Mamička, ktorá napríklad otehotnie na vysokej škole a nemá teda tých asi 270 dní nemocenského poistenia, dostane rodičovský príspevok a dostane prídavok na dieťa. Tieto dve sumy dokopy sú asi 305 alebo tak nejak eur. Azylant, ktorý sem zajtra príde do azylového procesu, dostane 381 eur. Tak slovenská mamička, ktorá tu vychováva dieťa, ktoré bude prínosom pre celý štát v ďalších generáciách, z ktorej daní tento štát tiež žil, dostane 305 eur a azylant, ktorý sem zajtra vstúpi do azylového procesu 381 eur. O tomto sa bavím, pán minister. O elementárnej sociálnej spravodlivosti. Toto totiž nie je spravodlivosť. Toto je doslova pľuvanec do tváre všetkých slušných, poctivých ľudí na Slovensku. Veď vy nemôžete myslieť smrteľne vážne, že azylantovi dáte viac peňazí ako slovenskej matke. Toto vám príde normálne? A to je otázka na všetkých koaličných poslancov. Ja som sa vás pýtal, či máte svedomie, keď ste hlasovali za to, aby ste Slovenskú republiku s pomocou amerických zbraní zatiahli do nezmyselného vojenského konfliktu. Ukázali ste, že nemáte svedomie, že vám vlastizrada nerobí problém. Ale teraz sa vás pýtam, záleží vám na slovenských matkách?! Záleží vám na našich mamách a našich otcoch, starých mamách, starých otcoch?! Viete prísť domov, potom čo podporíte tento návrh zákona, a povedať: „Mami, oci, síce si odrobil 40 rokov, ale máš menší nárok na nižší dôchodok ako azylant, ktorému som to teraz hlasovaním v Národnej rade ja priklepol!“ To je úplne elementárne otázka, či sa s týmto budete vedieť vysporiadať, lebo tí ľudia celý život na Slovensku pracovali, a teraz im napľujete do tváre. Abdul, ktorý sem zajtra príde, tu neurobil nič a je úplne jedno, z akých dôvodov, či oprávnených, či neoprávnených, tu je. Skrátka dostane väčšie výhody ako slovenský dôchodca. Abdul, ktorý sem zajtra príde, dostane viac ako mladá slovenská rodina, ako mladá slovenská mamička. To sú fakty, ktoré tu navrhol minister Mikulec. A je úplne legitímne, že opozícia sa teraz na to pýta, pretože toto je obrovská miera nespravodlivosti, ktorú chcete zase uvrhnúť na občanov Slovenskej republiky. A nielen v tom zmysle, že títo občania dostanú menej aj napriek tomu, že tu celý život pracovali, ale aj v tom zmysle, že oni to zaplatia. Oni sú tí, ktorí to budú musieť zaplatiť pre akéhokoľvek Abdula alebo Ahmeda, ktorý sem zajtra príde a vstúpi do azylového procesu. Hlavy máte všetci dole, neviete sa pozrieť spravodlivosti do tváre a budete sa sami seba pýtať a odôvodňovať to, keď vás zajtra stretne nejaký dôchodca na ulici a spýta sa vás napríklad: „Pán poslanec OĽANO, prečo ja mám nárok na minimálny dôchodok po 30 odpracovaných rokoch vo výške 327 eur a prečo si ty hlasoval za to, aby imigrant, ktorý sem zajtra príde, dostal na šesť mesiacov 381 eur mesačne - a nemusí nič urobiť - plus jednorazový príspevok vo výške 327 eur?“ Budú sa vás tí ľudia pýtať, že prečo majú nižší minimálny dôchodok ako tí, ktorým ste to včera priklepli v Národnej rade, a vy im budete hľadať odpovede. Vy poviete: „Viete čo, ja si myslím, že je to spravodlivé.“ Toto poviete slovenským dôchodcom? Keď za vami príde mladá mamička a povie: „Prečo ja dostávam 300 alebo 305 eur rodičovský príspevok plus prídavok na dieťa a prečo Abdul dostal 381 eur, o ktorom dohromady nič nevieme, akurát to, že tu vstúpil do azylového procesu?“ Čo jej poviete, tej mamičke: „Vieš čo, zaslúžiš si to. Tak je to spravodlivé, lebo veď my potrebujeme predsa privítať týchto ľudí a potrebujeme im vytvoriť príjemné, normálne prostredie k životu.“ Ale tej mamičke už nepotrebujete, no nie? To sú normálne otázky, ktoré vás budú čakať. A keď dneska nariekate a plačete a dávate nejaké hlúpe trestné oznámenia za to, že opozícia poukázala na vaše vlastné hlasovanie, ktoré je verejne dostupné, tak my poukážeme aj na toto. A ja vyzvem ľudí, nie aby vás nejak napádali, to v žiadnom prípade, žiadne násilie sa neschvaľuje, ale vyzvem ľudí, aby sa vás pýtali na ulici, aby vás zastavili: „Pán poslanec Kuriak, pán poslanec Benčík, pani poslankyňa Zemanová, pán poslanec Šefčík, prečo má podľa vás dôchodca, ktorý odpracoval 40 rokov nárok na menší mesačný príspevok ako azylant, ktorý zajtra vstúpi do azylového procesu?“ Nech sa vás na to pýtajú každý deň. Nech vám dajú tú istú otázku mladé slovenské mamičky, mladí otcovia, ktorí sa snažia, chodia do roboty, platia dane – aj z ich daní sa toto bude financovať – a ktorí povedia: „Prečo moja žena dostáva 305 a prečo Abdul dostal 381?“ Ja vyzvem ľudí, aby sa vás to pýtali. Každý v okolí máte nejaký kolektív a to je úplne normálne. Veď vy ako poslanci si za týmto máte stáť, aby ste ľuďom vysvetlili: „Podľa nás je toto spravodlivosť, ktorú pre Slovenskú republiku pripravujeme.“ A špeciálne sa to bude vzťahovať na hnutie SME RODINA, ktoré je vraj protiimigračné a ktoré je vraj za sociálnu spravodlivosť. To je to hnutie, ktoré na tlačovej konferencii tesne po voľbách povedalo, že oni nebudú rušiť žiadne sociálne istoty. Samozrejme, všetko porušili, ľudí oklamali a dnes ide hnutie SME RODINA, ktoré je vraj protiimigračnou stranou, navrhnúť väčšie výhody pre imigranta v Slovenskej republike ako pre dôchodcu, ktorý tu odrobil 40 rokov, väčšie príspevky pre imigranta ako pre mamičku, ktorá tu na Slovensku vychováva dieťa?! To sú normálne, legitímne otázky. Nech sa toho hnutia SME RODINA ľudia pýtajú. Ako je možné, že ste tak napľuli ľuďom do tváre? Ako je možné, že ste tak ľudí oklamali? Kde je vaše svedomie? Kde je dôstojnosť ľudí na Slovensku? Kde je vaša snaha pomáhať občanom Slovenskej republiky? A nie hockomu, ktorý sem príde z Iraku alebo zo Sýrie. A teraz možno niekto naozaj uteká pred vojnou, nejaká matka s dieťaťom alebo niečo podobné. Ale tu je jednoduchý hodnotový rebríček. Z akého dôvodu chcete pomáhať celému svetu vo vyššej miere, ako pomáhate vlastnému obyvateľstvu?! Z akého dôvodu uprednostňujete cudzích pred vlastnými?! Z akého dôvodu nútite vlastných platiť cudzím viac ako dostávajú oni sami?! To sú hodnotové otázky, na ktoré si musíte odpovedať pred svojím svedomím, ak ešte nejaké máte. To sú hodnotové otázky, ktoré sa vás budú pýtať občania Slovenskej republiky, lebo ich naozaj k tomu vyzveme, lebo vy si musíte uvedomiť, že tu rozhodujete o životoch ľudí na Slovensku. Musíte si uvedomiť, že tu rozhodujete o peniazoch, ktoré pochádzajú z tvrdej práce slovenských daňových poplatníkov. A musíte si tiež uvedomiť, že už nie ste v nejakej uzavretej bubline, kde vy si niečo odhlasujete, a tá luza – ako častokrát mnohí hovoria o občanoch Slovenskej republiky, o tvrdo pracujúcich ľuďoch sa takto vyjadrujú mnohí z Denníka N a z niektorých liberálnych strán –, že títo občania majú právo vás ako svojich volených zástupcov dotazovať s otázkami, prečo je to tak. Prečo ste hlasovali za toto? Prečo ste hlasovali proti tomu? Prečo ste moje práva zastupovali takým spôsobom, že mojej mame ste dali nižší dôchodok ako azylantovi, ktorý sem zajtra vstúpil do azylového procesu?! Sú to otázky, s ktorými sa budete musieť vysporiadať, a ja sa veľmi teším, keď sa na vás budem pozerať, ako budete hľadať odpovede na tieto otázky. Akurát ma veľmi mrzí, že občania Slovenskej republiky po tom všetkom, čo si za dva roky vašej vlády museli vytrpieť, dostávajú ďalšiu facku, ďalšiu facku priamo do tváre, ďalšiu facku v podobe obrovskej sociálnej nespravodlivosti, s ktorou sa budú musieť nejak naučiť žiť, vyrovnať. Fakt si neviem predstaviť, keby som sa mal vžiť do kože teraz nejakej mladej mamičky, ktorá sa horko-ťažko pri tom náraste cien energií, pri tom náraste cien potravín, pri tom náraste cien všetkého, už aj blbých paušálov na telefóny, pri tom všetkom sa snaží nejak prežiť z mesiaca na mesiac, a potom sem príde minister vnútra Mikulec a povie: „Vieš čo, slovenská mamička, dostávaš 300 alebo 305 eur, tvoj problém, Abdul dostane 381 plus 327 integračný príspevok za jeden mesiac.“ Viete, to je niečo neskutočné, neskutočná nespravodlivosť a vy s ňou musíte začať byť konfrontovaní. Veď vy si musíte uvedomiť, že vy nežijete na Hradnom kopci ako páni a občania Slovenskej republiky nie sú vaši poddaní. Vy si musíte uvedomiť, že tí občania sú tí, od ktorých moc pochádza, a že tí občania sú tí, ktorým sa budete musieť zodpovedať! A že keď tých občanov svojím hlasovaním alebo svojimi postojmi vytočíte do nepríčetnosti, tak si to vypijete vy sami! A neplačte na opozíciu, že keď vy pôjdete proti vôli celého národa, a tento zákon, verte mi, keby ste sa pýtali celého národa, či súhlasia s tým, aby dôchodca, ktorý odpracoval 40 rokov, mal nárok na nižší dôchodok ako azylant, ktorý zajtra vstúpi do azylového procesu, tak mi verte, že drvivá väčšina občanov Slovenskej republiky je proti tomu zákonu, tak ak zase raz pôjdete proti vôli väčšiny občanov Slovenska, tak už neplačte, že vás ľudia neznášajú, neplačte, že na vás škaredo pozerajú, nefňukajte, že vás nenávidia, lebo vy si to reálne budete zasluhovať za to, čo robíte. Nežijete v bublite a musíte sa tomu konečne prispôsobiť.